หุ้นยุโรปปิดลบจากการปรับตัวลงของราคาน้ำมัน
ตลาดหุ้นยุโรปร่วงแตะระดับต่ำสุดในรอบ 2 เดือนเมื่อคืนวันศุกร์ที่ผ่านมา (11 ธ.ค.) เนื่องจากได้รับแรงกดดันจากการปรับตัวลดลงของราคาน้ำมัน
13 ธ.ค. 2558

สำนักข่าวอินโฟเควสท์รายงานว่า ดัชนี Stoxx 600 ลดลง 2% ปิด (11 ธ.ค.) ที่ 355.79 จุด, ดัชนี CAC-40 ตลาดหุ้นฝรั่งเศสปิดวันทำการล่าสุดที่ 4,549.56 จุด ลดลง 85.50 จุด หรือ -1.84%, ดัชนี DAX ตลาดหุ้นเยอรมันปิดวันทำการล่าสุดที่ 10,340.06 จุด ลดลง 258.87 จุด หรือ -2.44% และดัชนี FTSE 100 ตลาดหุ้นลอนดอนปิดวันทำการล่าสุดที่ 5,952.78 จุด ลดลง 135.27 จุด หรือ -2.22%
หุ้นกลุ่มพลังงานฉุดตลาดหุ้นยุโรปปรับตัวลดลงเมื่อคืนนี้ หลังจากที่ราคาน้ำมันลดลงไปซื้อขายที่ระดับต่ำสุดในรอบเกือบ 7 ปีที่ตลาดนิวยอร์ก หลังกลุ่มประเทศผู้ส่งออกน้ำมัน (โอเปก) ตัดสินใจคงอัตราการผลิตไว้ที่ระดับเดิมเมื่อวันศุกร์ที่ผ่านมา ถึงแม้ว่าอุปทานในตลาดโลกจะมีระดับที่สูงกว่าอุปสงค์อยู่แล้วก็ตาม
หุ้นกลุ่มพลังงาน นำโดยหุ้นทูลโลว์ ออยล์ ร่วงลง 9.9% หุ้นโอเอ็มวี โอจี ของออสเตรียลดลง 3.4% และหุ้นโททาลของฝรั่งเศสลดลง 3% ส่วนหุ้นโอลด์ มิวชวล ลดลง 11% เนื่องจากความไม่แน่นอนทางการเมืองในแอฟริกาใต้ซึ่งเป็นตลาดที่ใหญ่ที่สุดของโอลด์ มิวชวล หลังประธานาธิบดีของแอฟริกาใต้มีคำสั่งปลดรัฐมนตรีคลังออกจากตำแหน่ง